Regolament li ser itejjeb it-trasparenza tas-self ta' titoli u t-tranżazzjonijiet ta' riakkwist ġie adottat mill-Kunsill fis-16 ta' Novembru 2015. Ir-Regolament huwa maħsub biex jilqa' kontra r-riskju ta' attivitajiet ta' negozjar li qed jiżviluppaw barra s-sistema bankarja regolata, jew inkella mingħajr sorveljanza xierqa. Bl-introduzzjoni ta' rekwiżiti vinkolanti u ta' rappurtar , dan għandu l-għan li jiskoraġġixxi lill-banek u lil intermedjarji finanzjarji oħra milli jittrasferixxu tranżazzjonijiet għas- settur bankarju parallel li huwa irregolat inqas. Dan ser jiżgura li l-informazzjoni dwar it-tranżazzjonijiet ta' finanzjament tat-titoli tiġi rrapportata b'mod effiċjenti lir-repożitorji tat-tranżazzjonijiet u investituri f'intrapriżi għal investiment kollettiv. Tranżazzjonijiet ta' finanzjament tat-titoli, li ta' spiss jitwettqu fis-settur bankarju parallel, huma tranżazzjonijiet li jużaw assi li jappartjenu għall-kontroparti biex jiġi ġġenerat il-finanzjament. Dawn normalment jinvolvu l-għoti jew it-teħid b'self ta' titoli jew komoditajiet, riakkwist (repo) jew tranżazzjonijiet ta' retroriakkwist, jew tranżazzjonijiet ta' akkwist bil-patt ta' rivendità. Intlaħaq qbil dwar it-test mal-Parlament Ewropew fis-17 ta' Ġunju 2015. Il-Parlament, konsegwentement, adotta l-pożizzjoni tiegħu fl-ewwel qari fid-29 ta' Ottubru. Pakkett ta' miżuri Il-Kummissjoni ppreżentat proposta f'Jannar 2014, flimkien ma' abbozz ta' regolament dwar ir-riforma strutturali tas-settur bankarju tal-UE. It-tnejn huma maħsuba biex tissaħħaħ l-istabbiltà finanzjarja . In-negozjati dwar il-proposta tal-istrutturi tal-banek ser jibdew ladarba l-Parlament jilħaq qbil dwar il-pożizzjoni tiegħu ta' negozjar. Ir-regolament dwar it-tranżazzjonijiet ta' finanzjament tat-titoli ser itejjeb it-trasparenza fi tliet oqsma prinċipali: il-monitoraġġ tal- akkumulazzjoni ta' riskji sistemiċi fis-sistema finanzjarja b'rabta ma' tranżazzjonijiet ta' finanzjament tat-titoli; iżvelar ta' informazzjoni dwar tranżazzjonijiet ta' finanzjament tat-titoli lil investituri li l-assi tagħhom jintużaw f'dawn it-tranżazzjonijiet; riutilizzazzjoni mill-banek jew is-sensara għall-finijiet tagħhom stess ta' mogħti mill-klijenti tagħhom. Ir-regolament kien adottat f'laqgħa tal-Kunsill Agrikoltura u Sajd, mingħajr diskussjoni. Dan ser jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali tal-UE. Ara l-paġna tal-laqgħa